ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0743/96 υποβολή: Robin Teverson (ELDR) προς την Επιτροπή (26 Μαρτίου 1996)

Θέμα: Σύστημα επισήμανσης

Υφίστανται σοβαρές ασυνέπειες όσον αφορά τα πρότυπα περί ευημερίας των ζώων στα κράτη μέλη της ΕΕ.

Προτίθεται η Επιτροπή να εξετάσει το ενδεχόμενο εισαγωγής συστήματος επισήμανσης ζωϊκών προϊόντων το οποίο θα δηλώνει ότι τα εν λόγω προϊόντα προέρχονται από ζώα που έχουν εκτραφεί υπό αναγνωρισμένες «φιλικές» συνθήκες εκτροφής, σύμφωνα με τα πρότυπα περί ευημερίας των ζώων;

Δεδομένης της ανησυχίας σχετικά με το εν λόγω ζήτημα από πλειοψηφία πολιτών της ΕΕ, μια τέτοια πρωτοβουλία θα ενθάρρυνε την εισαγωγή πρακτικών εκτροφής από τους αγρότες, σύμφωνα με τα πρότυπα περί ευημερίας των ζώων και επιπλέον θα συνέβαλε στην καλύτερη ενημέρωση των καταναλωτών.

Απάντηση του κ. Fischler εξ ονόματος της Επιτροπής (22 Απριλίου 1996)

Η Επιτροπή δέχεται ότι υπάρχουν επί του παρόντος διαφορές όσον αφορά τους κανόνες της καλής μεταχείρισης των ζώων όχι μόνο μεταξύ των κρατών μελών αλλά επίσης στο εσωτερικό των κρατών μελών. Ένας από τους βασικούς στόχους των οδηγιών που έχουν θεσπιστεί έως τώρα, στον τομέα αυτό, είναι η μείωση των διαφορών αυτών. Ωστόσο, οι τρεις οδηγίες ((Οδηγίες 88/166/ΕΟΚ - ΕΕ L 74 της 19.03.1988 - 91/629/ΕΟΚ, 91/630/ΕΟΚ, ΕΕ L 340 της 11.12.1991. )) που αφορούν τις συνθήκες εκτροφής των ζώων βασίζονται στα ελάχιστα πρότυπα και άρα είναι δυνατόν να διατηρηθούν ως ένα βαθμό οι διαφορές μεταξύ των προτύπων.

Όσον αφορά τη σήμανση, η Επιτροπή παρακαλεί το Αξιότιμο Μέλος του Κοινοβουλίου να συμβουλευθεί την απάντηση της γραπτής ερώτησης 1476/92 ((ΕΕ C 289 της 05.11.1992. )) της κας Pollack.
ΓΡΑΠΤΗ ΕΡΩΤΗΣΗ E-0862/96 υποβολή: Christine Crawley (PSE) προς την Επιτροπή (12 Απριλίου 1996)

Θέμα: Σρι Λάνκα

Θα μπορούσε η Επιτροπή να αναφερθεί στα αποτελέσματα των συζητήσεων που διεξήχθησαν στο πλαίσιο της διάσκεψης ΕΕ-Ασίας, διευκρινίζοντας συγκεκριμένα εάν ανέκυψε το ζήτημα της παραβίασης των ανθρωπίνων δικαιωμάτων στη Σρι Λάνκα;

Απάντηση του κ. Marin εξ ονόματος της Επιτροπής (7 Μαΐου 1996)

Η Επιτροπή έκανε ήδη εισήγηση για τη σύνοδο της Μπανγκόκ στο Κοινοβούλιο, στις 12 Μαρτίου 1996. Το κείμενο της παρέμβασης του Προέδρου Santer διαβιβάσθηκε απευθείας στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου.

Ενώ αναφέρθηκαν τα δικαιώματα του ανθρώπου δεν εθίγη η ιδιαίτερη περίπτωση των δικαιωμάτων του ανθρώπου στη Σρι Λάνκα γιατί η χώρα αυτή δεν συμμετείχε στη σύνοδο.
ΓΡΑΠΤΗ ΕΡΩΤΗΣΗ P-0303/96 υποβολή: Johanna Maij-Weggen (PPE) προς την Επιτροπή (7 Φεβρουαρίου 1996)

Θέμα: Αναθεώρηση της συμφωνίας σύνδεσης ΥΧΕ-ΕΕ

Στην απόφαση 91/482/ΕΟΚ ((ΕΕ L 263 της 19.09.1991, σελ. 1. )) σχετικά με τη σύνδεση των υπερποντίων χωρών και εδαφών με την ΕΟΚ προβλέπεται προσωρινή αναθεώρηση για την 1 Μαρτίου 1995.

1. Μπορεί να αναφέρει η Επιτροπή για ποιον λόγο δεν έχει ακόμα γίνει η προσωρινή αυτή αναθεώρηση καθώς και πότε θα υποβάλει τις σχετικές της προτάσεις;

2. Μπορεί να φροντίζει η Επιτροπή ώστε να μην υποβάλλονται προτάσεις που ενδέχεται να επηρεάζουν αρνητικά το καθεστώς εμπορίου, να προκαλούν ανωμαλίες στην αγορά ή να προκαλούν ζημίες σε ήδη πραγματοποιηθείσες επενδύσεις;

3. Προτίθεται άραγε η Επιτροπή να συμπεριλάβει στον προβληματισμό της το ζήτημα των ναρκωτικών και το ξέπλυμα του βρώμικου χρήματος όπως ζητήθηκε κατά την 3η Συνεδρίαση των Εταίρων ΥΧΕ-ΕΕ;

Απάντηση του κ. Pinheiro εξ ονόματος της Επιτροπής (28 Φεβρουαρίου 1996)

1. Η ενδιάμεση αναθεώρηση που προβλέπεται με την απόφαση 91/482/ΕΟΚ δεν κατέστη δυνατόν να εγκριθεί πριν από τον Μάρτιο του 1995, όπως καθορίζεται στο άρθρο 240 παράγραφος 3 της απόφασης, λόγω ελλείψεως:

- απόφασης σχετικά με τη χορήγηση χρηματοδοτικής ενίσχυσης από το Ευρωπαϊκό Ταμείο Ανάπτυξης (ΕΤΑ) και την Ευρωπαϊκή Τράπεζα Επενδύσεων (ΕΤΕπ) 7 η οποία αποφασίστηκε μόλις στα τέλη του Ιουνίου 1995 από το Ευρωπαϊκό Συμβούλιο και

- του τελικού κειμένου της ενδιάμεσης αναθεώρησης ΑΚΕ/ΕΚ, το οποίο υπεγράφη στις αρχές του Νοεμβρίου 1995 στον Μαυρίκιο.

Η πρόταση ((COM (95) 739 τελικό. )) της Επιτροπής έχει επί του παρόντος υποβληθεί στο Κοινοβούλιο και στο Συμβούλιο.

2. Η θέση της Επιτροπής επί του θέματος περιλαμβάνεται στην πρότασή της.

3. Η Επιτροπή έχει πλήρη επίγνωση ότι το ζήτημα της καταπολέμησης των ναρκωτικών και της νομιμοποίησης προσόδων από παράνομες δραστηριότητες τονίστηκε ως κυριότερο μέλημα των επτά υπερπόντιων βρετανικών και ολλανδικών χωρών και εδαφών κατά την τρίτη ετήσια συνεδρίαση των εταίρων, η οποία πραγματοποιήθηκε στο Μontserrat στα τέλη Νοεμβρίου 1995.

Η Επιτροπή, στην έκθεσή της σχετικά με την καταπολέμηση των ναρκωτικών στη Λατινική Αμερική και στην Καραϊβική, η οποία εκπονείται κατόπιν αιτήσεως του Ευρωπαϊκού Συμβουλίου της Μαδρίτης τον Δεκέμβριο του 1995, έχει την πρόθεση να συμπεριλάβει τις εν λόγω υπερπόντιες χώρες και εδάφη στον κατάλογο των χωρών που αφορά η δράση αυτή.
ΓΡΑΠΤΗ ΕΡΩΤΗΣΗ E-0394/96 υποβολή: Jesϊs Cabezσn Alonso (PSE) προς την Επιτροπή (22 Φεβρουαρίου 1996)

Θέμα: Ποσοστώσεις γάλακτος σε ορισμένες περιφέρειες

Η ισχύουσα κατανομή των κοινοτικών ποσοστώσεων γάλακτος μεταξύ των κρατών μελών δεν είναι συμβατή με τους σημερινούς δείκτες της πραγματικής παραγωγής.

Υπάρχουν περιφέρειες όπως η Καντάμπρια στην Ισπανία όπου τα τελευταία έτη έκλεισαν κάμποσες χιλιάδες κτηνοτροφικές εκμεταλλεύσεις.

Για να πλησιάσει μιά ποσόστωση παραγωγής συγκρίσιμη με τη μέση κοινοτική, ανά εκμετάλλευση και έτος, η περιφέρεια αυτή χρειάζεται μία πρόσθετη αύξηση της σημερινής της ποσόστωσης γάλακτος.

Είναι πρόθυμη η Επιτροπή να κινήσει μιά διαδικασία διαβούλευσης και διαπραγματεύσεων για την προσαρμογή της ποσόστωσης γάλακτος σε ορισμένες περιφέρειες, ώστε η ποσόστωση αυτή να καταστεί αντίστοιχη με τη μέση κοινοτική ποσόστωση παραγωγής ανά εκμετάλλευση και έτος.

Aπάντηση του κ. Fischler εξ ονόματος της Επιτροπής (11 Μαρτίου 1996)

Η ατομική ποσότητα αναφοράς για την παραγωγή γάλακτος έχει χορηγηθεί σε κάθε παραγωγό επί τη βάσει της παραγωγής του κατά τη διάρκεια ενός έτους αναφοράς. Αυτή η θεμελιώδης γενική αρχή δεν είναι δυνατόν να αμφισβητηθεί χωρίς να απειληθεί αυτή ταύτη η ύπαρξη του καθεστώτος.

Εντούτοις, και παρόλο που η κοινοτική κανονιστική ρύθμιση δεν επιτρέπει την κατανομή της εθνικής ποσόστωσης ανά περιφέρεια, υπάρχουν διατάξεις οι οποίες επιτρέπουν τη διατήρηση της παραγωγής γάλακτος στις περιοχές στις οποίες η παραγωγή αυτή αποτελεί θεμελιώδες στοιχείο από την σκοπιά της ανθρώπινης παρουσίας στην ύπαιθρο και της απασχόλησης στον γεωργικό τομέα.

Επίσης, οι υφιστάμενες διατάξεις επιτρέπουν σε ορισμένες κατηγορίες παραγωγών (τους νέους, όσους έχουν πραγματοποιήσει επενδύσεις, αυτούς που αρχίζουν να παράγουν) να λαμβάνουν κατά προτεραιότητα συμπληρωματικές ποσοστώσεις, οι οποίες τους εξασφαλίζουν τις προϋποθέσεις που απαιτούνται για να είναι η παραγωγή τους αποδοτική.
ΓΡΑΠΤΗ ΕΡΩΤΗΣΗ E-0317/96 υποβολή: James Moorhouse (PPE) προς το (27 Φεβρουαρίου 1996)

Θέμα: Χρήση του Συμβιβασμού του Λουξεμβούργου στο Συμβούλιο

Θα μπορούσε να αναφέρει το Συμβούλιο:

1. Πόσες φορές τα κράτη μέλη προσπάθησαν να επικαλεσθούν το «Συμβιβασμό του Λουξεμβούργου» στο Συμβούλιο από:

- την ημερομηνία που τέθηκε σε ισχύ η Ενιαία Ευρωπαϊκή Πράξη,- την ημερομηνία που τέθηκε σε ισχύ η Συνθήκη του Μάαστριχτ για την Ευρωπαϊκή Ένωση;

2. Σε κάθε μία από τις περιπτώσεις που αναφέρονται ως απάντηση στην ανωτέρω ερώτηση, ποιά κράτη μέλη επικαλέσθηκαν το Συμβιβασμό του Λουξεμβούργου;

3. Συμφωνεί άραγε το Συμβούλιο με τις Κυβερνήσεις της Γαλλίας και του Ηνωμένου Βασιλείου ότι ο Συμβιβασμός του Λουξεμβούργου είναι ζωντανή πραγματικότητα στον πυρήνα του μηχανισμού λήψεως αποφάσεων του Συμβουλίου;

Απάντηση (3 Ιουνίου 1996)

1. Το Συμβούλιο μη έχοντας στη διάθεσή του καταγεγραμμένα τα σχετικά στοιχεία δεν είναι σε θέση να παράσχει τις πληροφορίες που ζητά ο αξιότιμος βουλευτής στις ερωτήσεις του 1 και 2.

2. Τα συμπεράσματα της έκτακτης συνόδου του Συμβουλίου που πραγματοποιήηκε στο Λουξεμβούργο στις 17, 18, 27 και 28 Ιανουαρίου 1996 δεν εμποδίζουν το Συμβούλιο να λαμβάνει τις αποφάσεις του σύμφωνα με τις διατάξεις της Συνθήκης ΕΚ. Το γεγονός ότι η Συνθήκη προβλέπει, σε πολλές περιπτώσεις, την έγκριση με πλειοψηφία δεν εμποδίζει τα μέλη του Συμβουλίου να επιδιώκουν κατά κανόνα την προσέγγιση των απόψεών τους πριν αποφανθεί το Συμβούλιο.
ΓΡΑΠΤΗ ΕΡΩΤΗΣΗ E-0471/96 υποβολή: Gian Boniperti (UPE) και Antonio Tajani (UPE) προς την Επιτροπή (29 Φεβρουαρίου 1996)

Θέμα: Χρήση αναβολικών

Η πρόσφατη τραγωδία ενός νέου bodybuilder από τη Ρώμη, που πέθανε από αναβολικά, επιβεβαιώνει την επικινδυνότητα της λήψης αυτών των προϊόντων.

- ο κίνδυνος είναι ακόμη μεγαλύτερος για τις αθλητικές δραστηριότητες που δεν ελέγχονται ούτε από τις επίσημες αθλητικές οργανώσεις, όπου επικρατεί μια υποκουλτούρα και επικίνδυνη άγνοια.- η ιταλική νομοθεσία δεν περιλαμβάνει καμία διάταξη κατά της χρήσης ναρκωτικών ουσιών στις αθλητικές δραστηριότητες και η παράλειψη αυτή πρέπει να καλυφθεί όχι μόνο σε εθνικό επίπεδο αλλά και σε κοινοτικό επίπεδο.- η Διεθνής Ολυμπιακή Επιτροπή, η Εθνική Επιτροπή Ολυμπιακών Αγώνων της Ιταλίας και διάφορες άλλες αθλητικές ομοσπονδίες αγωνίζονται κατά της χρήσης ναρκωτικών ουσιών αν και αυτό δεν ανήκει στο πεδίο της απλής τυπικής νομοθεσίας.

Δεν εκτιμά η Επιτροπή ότι είναι ανάγκη να απαγορευτεί η χρήση των ουσιών αυτών με τη θέσπιση σχετικών κοινοτικών διατάξεων;

Απάντηση του κ. Flynn εξ ονόματος της Επιτροπής (7 Μαΐου 1996)

Η Επιτροπή δεν έχει σκοπό να προτείνει ειδική νομοθεσία σχετικά με την εξέταση των αθλητών για παράνομη χρήση ουσιών που αυξάνουν την απόδοσή τους.

Εντούτοις, η χρήση ναρκωτικών ουσιών στον αθλητισμό μπορεί ήδη να παραβαίνει ορισμένες διατάξεις οδηγιών της Κοινότητας όσον αφορά την εναρμόνιση ποικίλων θεμάτων που αφορούν τα προϊόντα υγείας και τα φάρμακα. Η νομοθεσία αυτή απαγορεύει τη χρήση φαρμακευτικών προϊόντων εκτός από εκείνα που επιτρέπονται μέσω κανονικών διαδικασιών εμπορίας ((Οδηγία 65/65/ΕΟΚ - Ε.Ε. L 22, 9.2.1965 (τελευταία τροποποίηση οδηγία 93/39/ΕΟΚ - ΕΕ L 214, 24.8.1993. )). Επιπλέον, εναρμονισμένες διατάξεις καλύπτουν τη διαφήμιση φαρμακευτικών προϊόντων ((Οδηγία 92/28/ΕΟΚ - Ε.Ε. L 113, 30.4.1992. )).

Οι δραστηριότητες της Κοινότητας στον τομέα της λήψης ναρκωτικών ουσιών στον αθλητισμό βασίζονται στο ψήφισμα του Συμβουλίου της 3ης Δεκεμβρίου 1990 περί κοινοτικών μέτρων για την καταπολέμηση της χρήσης ναρκωτικών ουσιών, συμπεριλαμβανομένης της κατάχρησης φαρμακευτικών προϊόντων, ιδιαίτερα στον αθλητισμό ((EE C 329, 31.12.1990. )). Το ψήφισμα αυτό κάλεσε την Επιτροπή να καθορίσει κώδικα συμπεριφοράς για την καταπολέμηση της χρήσης ναρκωτικών ουσιών στον αθλητισμό. Στη συνέχεια, ο κώδικας αυτός εγκρίθηκε με το ψήφισμα του Συμβουλίου της 8ης Φεβρουαρίου 1992 ((EE C 44, 19.2.1992. )), το οποίο απηύθηνε έκκληση στους νέους, στους γονείς, στα εκπαιδευτικά ιδρύματα και στους αθλητές να μεριμνήσουν ώστε η συμμετοχή στον αθλητισμό να γίνεται χωρίς λήψη ναρκωτικών ουσιών, και στους τελευταίους να προσφέρουν παραδείγματα προς μίμηση. Ενθάρρυνε τους γιατρούς, τους παράγοντες των αθλητικών ομάδων (διευθυντές, προπονητές, εκγυμναστές) και τις αθλητικές οργανώσεις να αποτρέψουν δραστήρια τη λήψη ναρκωτικών ουσιών και να υποστηρίξουν το θεμιτό ανταγωνισμό. Το ψήφισμα αυτό έκανε επίσης έκκληση για συνεργασία ανάμεσα στις αθλητικές οργανώσεις σε θέματα σχετικά με τη σημερινή κατάσταση και τον έλεγχο της λήψης ναρκωτικών ουσιών.
ΓΡΑΠΤΗ ΕΡΩΤΗΣΗ E-0154/96 υποβολή: Gerardo Fernαndez-Albor (PPE) προς την Επιτροπή (1 Φεβρουαρίου 1996)

Θέμα: Συνεισφορά της Ευρωπαϊκής Ενωσης για την κατασκευή εργοστασίων αφαλάτωσης θαλασσινού νερού στην Costa del Sol (Ισπανία)

Η χρόνια έλλειψη νερού σε όλη την παράκτια έκταση που συνθέτει την ισπανική Costa del Sol, λόγω των μακροχρόνιων περιόδων ξηρασίας, ανάγκασε τις περιφερειακές και τοπικές αρχές της περιοχής να αποφασίσουν την κατασκευή εργοστασίων αφαλάτωσης θαλασσινού νερού για να αντιμετωπίσουν την έλλειψη αυτή η οποία, μερικά καλοκαίρια, φαίνεται να απειλεί με στραγγαλισμό την οικονομική ανάπτυξη μιας από τις σημαντικότερες τουριστικές περιοχές της Ενωσης.

Για την χρηματοδότηση των εργοστασίων αφαλάτωσης, των οποίων το κόστος είναι πολύ υψηλό, οι περιφερειακές και τοπικές αρχές της Costa del Sol έχουν επανειλημμένα δηλώσει ότι θα διατεθούν πόροι από την Ενωση, που θα καλύψουν περίπου το 85% της δαπάνης, ώστε να γίνει δυνατή η πληρωμή των ιδιωτικών επιχειρήσεων που θα αναλάβουν το έργο. Ο ίδιος ο πρόεδρος της περιφερειακής κυβέρνησης δήλωσε ότι η χρηματοδότηση των προαναφερθέντων έργων από τις Βρυξέλλες είναι εξασφαλισμένη.

Εντούτοις, δεδομένου ότι, μέχρι στιγμής,η βεβαιότητα αυτή έχει εκφρασθεί μόνο από τις ισπανικές εθνικές και περιφερειακές αρχές, θα μπορούσε η Επιτροπή να επιβεβαιώσει ότι η κοινοτική χρηματοδότηση του 85% του κόστους των εργοστασίων αφαλάτωσης της Μάλαγα και εκείνου της Costa del Sol, στην Marbella, είναι εξασφαλισμένη;

Aπάντηση της κας Wulf-Mathies εξ ονόματος της Επιτροπής (7 Μαρτίου 1996)

Πράγματι, οι ισπανικές αρχές εξεδήλωσαν την πρόθεσή τους να υποβάλουν σχέδια αφαλάτωσης κατά τη διάρκεια του 1996, με σκοπό τη συγχρηματοδότησή τους από το ταμείο συνοχής. Ωστόσο, δεν έχει υποβληθεί ακόμη κανένα τέτοιου είδους πρόγραμμα.

Η Επιτροπή θα είναι σε θέση να αποφασίσει σχετικά με το θέμα της ενδεχόμενης συγχρηματοδότησης μόνον αφού εξετάσει τις αιτήσεις που θα της υποβληθούν.
ΓΡΑΠΤΗ ΕΡΩΤΗΣΗ E-0632/96 υποβολή: Eolo Parodi (UPE) προς την Επιτροπή (15 Μαρτίου 1996)

Θέμα: Μαζική καταστροφή παράλιας πεύκης λόγω προσβολής από το παράσιτο Matsucoccus Feytaudi duc

Στην λιγουρική περιφέρεια του Tigoullio - και κυρίως στους δήμους Casarza Ligure, Sestri Levante, Castiglione Chiavarese και Moneglia - η παράλιος πεύκη έχει προσβληθεί από το παράσιτο Matsucoccus Feytaudi duc, μια κοχενίλλη που προκαλεί την καταστροφή και το θάνατο των εν λόγω δέντρων.

Η ασθένεια, που άρχισε να εξαπλώνεται από το 1986-87 με μορφή εντοπισμένη, σήμερα έχει διασπαρεί και πλήττει καινούργιες περιοχές όπως η προστατευόμενη ζώνη Punta Manara - Punta Moneglia.

Έχοντας υπόψη την ανησυχητική μορφή του φαινομένου (200.000 υψήκορμα δέντρα θα εξαφανιστούν τα επόμενα χρόνια), τη σοβαρότατη οικονομική και περιβαλλοντική ζημιά καθώς και αυξημένο κίνδυνο πρόκλησης δασικών πυρκαγιών οφειλόμενων στην ύπαρξη μεγάλου όγκου στεγνού υλικού, πώς μπορεί να επέμβει η Επιτροπή:

1. Για να προστατεύσει και να διασώσει την περιβαλλοντική κληρονομιά, ιδίως συγκρατώντας και απομονώνοντας την ασθένεια;

2. Για να ενισχύσει προληπτικές δράσεις κατά των πυρκαγιών και, κατά συνέπεια, της εμφάνισης φυσικών καταστροφών;

3. Για την ενίσχυση μιας δράσης εξυγίανσης και αναδάσωσης;

Απάντηση του κ. Fischler εξ ονόματος της Επιτροπής (12 Απριλίου 1996)

Παρέμβαση της Κοινότητας σε περίπτωση νέκρωσης των δασοσυστάδων είναι δυνατή στο πλαίσιο των δασικών μέτρων που προβλέπονται από τα ακόλουθα μέσα:

- κανονισμός (ΕΟΚ) αριθ. 1610/89 του Συμβουλίου της 29ης Μαΐου 1989 ((ΕΕ αριθ. L 165 της 15.6.1989. )), για τις διατάξεις εφαρμογής του κανονισμού (ΕΟΚ) αριθ. 4256/88 σε ότι αφορά τη δράση ανάπτυξης και την αξιοποίηση των δασών στις αγροτικές περιοχές της Κοινότητας ((ΕΕ αριθ. L 374 της 31.12.1988. )): μέτρα σχετικά με την ανασύσταση των κατεστραμμένων δασών, τη βελτίωση των δασών και την προστασία των δασών από τις πυρκαγιές 7

- κανονισμός (ΕΟΚ) αριθ. 2158/92 του Συμβουλίου της 23ης Ιουλίου 1992, για την πυροπροστασία των κοινοτικών δασών ((ΕΕ αριθ. L 217 της 31.7.1992. )): μέτρα σχετικά με την πρόληψη των πυρκαγιών δασών 7

- όσον αφορά τις επιλέξιμες κοινότητες βάσει του στόχου 5β, απόφαση της Επιτροπής αριθ. C(95) 737 της 3ης Απριλίου 1995 που εγκρίνει το ενιαίο έγγραφο προγραμματισμού για τις κοινοτικές διαρθρωτικές παρεμβάσεις στην περιφέρεια Λιγουρίας βάσει του στόχου 5β για την περίοδο 1994-1999: μέτρα αριθ. 2.1 και αριθ. 2.2 σχετικά με την ανάπτυξη, τη διαφύλαξη και την αξιοποίηση της δασικής κληρονομιάς και τη διαχείριση των υδάτινων πόρων των δασών και του εδάφους.

Συνεπώς, εναπόκειται στις ιταλικές αρχές να χρησιμοποιήσουν όσον το δυνατόν καλύτερα τα εν λόγω μέσα και, εν ανάγκη, να προβλέψουν κατάλληλες προσαρμογές των σχετικών προγραμμάτων περιφερειακής ανάπτυξης και του περιφερειακού προγράμματος προστασίας των δασών από τις πυρκαγιές.
ΓΡΑΠΤΗ ΕΡΩΤΗΣΗ P-0517/96 υποβολή: Freddy Blak (PSE) προς την Επιτροπή (29 Φεβρουαρίου 1996)

Θέμα: Υπερβολικά βραδεία εξέταση προσφυγών

Η Ένωση Βιομηχανιών της Δανίας (Dansk Industri) διεξήγαγε έρευνα η οποία καταδεικνύει ότι από τις 589 εξαγωγικές επιχειρήσεις της Δανίας που πραγματοποιούν εξαγωγές προς την ΕΕ οι 90 συνάντησαν πρόσφατα αθέμιτα τεχνικά εμπόδια στις συναλλαγές τους. Η εξέταση των προσφυγών τους διαρκεί χρόνια.

Η έρευνα έδειξε ακόμη ότι πολλές δανικές επιχειρήσεις εγκαταλείπουν εκ των προτέρων τη διαδικασία προσφυγής. Η βραδύτητα που χαρακτηρίζει το σύστημα υποβολής προσφυγών αποτελεί πρόβλημα τόσο για την ανάπτυξη της εσωτερικής αγοράς όσο και για την εμπιστοσύνη προς το σύστημα λειτουργίας της ΕΕ.

Θα μπορούσε η Επιτροπή να διευκρινήσει πόσος χρόνος χρειάζεται για την εξέταση μιας προσφυγής και γιατί η διαδικασία αυτή είναι τόσο χρονοβόρα;

Απάντηση του κ. Monti εξ ονόματος της Επιτροπής (17 Απριλίου 1996)

Η Επιτροπή συνειδητοποιεί απόλυτα το πρόβλημα που αναφέρει το Αξιότιμο Μέλος του Κοινοβουλίου. Η εξέταση συνήθως περίπλοκων περιπτώσεων επιβάλλει στην Επιτροπή προθεσμίες οι οποίες, όταν είναι ιδιαίτερα μεγάλες, μπορούν να βλάψουν την αξιοπιστία της δράσης της. Υπενθυμίζει, πάντως, ότι η διαδικασία παράβασης στοχεύει στη σωστή τήρηση της νομοθεσίας από τα συγκεκριμένα κράτη μέλη.

Η Επιτροπή έχει ξεκινήσει, με βάση την εμπειρία στην πρακτική των διαδικασιών παράβασης, μια εξέταση σε σχέση με τα μέσα που μπορούν να βελτιώσουν και ιδιαίτερα να επιταχύνουν την επεξεργασία των διαδικασιών παράβασης. Λίγο πριν από τη διακυβερνητική διάσκεψη, η Επιτροπή υπογράμμισε εξάλλου ότι «τα μέσα της για τη διασφάλιση της εφαρμογής του κοινοτικού δικαίου θα πρέπει να καταστούν περισσσότερο αποτελεσματικά, ιδιαίτερα για την εσωτερική αγορά» ((Γνώμη της Επιτροπής της 28.2.1996 «Ενίσχυση της πολιτικής ένωσης και προετοιμασία της διεύρυνσης», COM(96)90 τελικό. )).

Η Επιτροπή υπενθυμίζει τέλος ότι για τις παραβιάσεις του κοινοτικού δικαίου μπορούν πάντα να γίνονται προσφυγές στα εθνικά δικαστήρια. Αυτό το είδος προσφυγών επιτρέπει επιπλέον όπως το υπενθυμίζει μια πρόσφατη απόφαση του Ευρωπαϊκού Δικαστηρίου, την επιδίκαση αποζημιώσεων για τις βλάβες που υφίστανται οι ενδιαφερόμενοι από την παραβίαση του κοινοτικού δικαίου από τα κράτη μέλη ((Απόφαση της 5 Μαρτίου 1996, Κοινές υποθέσεις C-46/93 και C-48/93, που δεν έχουν ακόμα δημοσιευθεί. )).
ΓΡΑΠΤΗ ΕΡΩΤΗΣΗ E-0424/96 υποβολή: Anita Pollack (PSE) προς την Επιτροπή (29 Φεβρουαρίου 1996)

Θέμα: Επιδότηση για την κακομεταχείριση των ζώων

Έχει λεχθεί ότι χρηματοδοτικοί πόροι της Ε.Ε. που διατίθενται για την ανάπτυξη του πολιτιστικού τομέα και του τουρισμού (πιθανόν κονδύλια από τα προγράμματα Kaleidoscope και Raphael), χρησιμοποιήθηκαν υπέρ ψυχαγωγικών εκδηλώσεων κατά τις οποίες βασανίζονται τα ζώα όπως αυτές που γίνονται στην Ισπανία, οι οποίες προκάλεσαν μεγάλη ανησυχία στο παρελθόν. Θα διεξαγάγει η Επιτροπή προσεχτικό έλεγχο για να διαπιστώσει εάν χρησιμοποιήθηκαν χρηματοδοτικοί πόροι προς το σκοπό αυτό και εάν ναι, να σταματήσει τη χρηματοδότηση αμέσως;

Απάντηση του κ. Oreja εξ ονόματος της Επιτροπής (23 Απριλίου 1996)

Σε ό,τι αφορά την πολιτιστική δράση, η Κοινότητα υπενθυμίζει στο Αξιότιμο Μέλος του Κοινοβουλίου ότι το πρόγραμμα Καλειδοσκόπιο (και κατά το παρελθόν το πρότυπο σχέδιο Καλειδοσκόπιο) έχει ως στόχο να ενθαρρύνει και να ενισχύσει τη δράση των κρατών μελών υπέρ της σύγχρονης καλλιτεχνικής δημιουργίας καθώς και την πολιτιστική συνεργασία μεταξύ των κρατών μελών.

Στο τομέα της κληρονομιάς τα πρότυπα σχέδια (το πρόγραμμα Raphaλl εξακολουθεί να αποτελεί αντικείμενο συζήτησης στα πλαίσια των οργάνων) τα οποία ξεκίνησε η Επιτροπή έχουν ως κύριο στόχο να ενισχύσουν την προσπάθεια των κρατών μελών υπέρ της αποκατάστασης και διατήρησης της αρχιτεκτονικής κληρονομιάς.

Επίσης, «οι εκδηλώσεις κατά τις οποίες βασανίζονται τα ζώα», στις οποίες αναφέρεται το Αξιότιμο Μέλος του Κοινοβουλίου, δεν λαμβάνουν κοινοτική ενίσχυση στο πλαίσιο των πολιτιστικών προγραμμάτων.
ΓΡΑΠΤΗ ΕΡΩΤΗΣΗ E-0806/96 υποβολή: James Elles (PPE) προς την Επιτροπή (3 Απριλίου 1996)

Θέμα: Απάτη με τις μεταπωλήσεις χρονομεριστικής κυριότητας (time share)

Μια εκλογέας της περιφέρειάς μου, η κ. Sheila Younger, έπεσε θύμα της «απάτης με τις μεταπωλήσεις χρονομεριστικής κυριότητας». Πρόκειται για την περίπτωση που ένας τρίτος πλησιάζει τον ιδιοκτήτη ενός time share και προσφέρεται να μεσολαβήσει, έναντι αμοιβής, για την μεταπώληση της περιόδου time share. Είναι περιττό να λεχθεί ότι το αζήτητο time share παραμένει απούλητο ακόμη και μετά την καταβολή της εν λόγω αμοιβής. Σε μια τέτοια περίπτωση ο πολίτης βρίσκεται ακόμη επιβαρυμένος με το ανεπιθύμητο time share αλλά και ζημιωμένος ως προς την αμοιβή που έχει καταβάλει σε ένα κακόπιστο μεσιτικό γραφείο.

Έχει διεξαγάγει η Επιτροπή έρευνα για το πώς λειτουργεί αυτή η απάτη και υπάρχει μήπως τρόπος για την αποτελεσματικότερη προστασία των συμφερόντων των πολιτών που εμπλέκονται στην αγορά των time share;

Απάντηση της κας Bonino εξ ονόματος της Επιτροπής (13 Μαΐου 1996)

Το Κοινοβούλιο και το Συμβούλιο ενέκριναν στις 26.10.1994 την οδηγία 94/47/ΕΚ σχετικά με την προστασία των ιδιοκτητών για ορισμένα θέματα των συμβάσεων που αφορούν την απόκτηση δικαιώματος μερικού χρόνου χρήσης ακινήτων. ((ΕΕ L 280 της 29.10.1994. ))

Όπως αναφέρεται στον τίτλο, η οδηγία ασχολείται μόνο με τα σχετικά θέματα των συμβάσεων πολυ-ιδιοκτησίας και όχι με θέματα, όπως η περίπτωση που αναφέρει ο αξιότιμος βουλευτής «timeshare re-sale scam»), που αφορά τις εμπορικές πρακτικές οι οποίες εφαρμόζονται, όχι μόνο στην πολυ-ιδιοκτησία, αλλά σε όλα τα προϊόντα ή υπηρεσίες.

Αν και ο ελάχιστος χαρακτήρας της οδηγίας επιτρέπει στα κράτη μέλη να εγκρίνουν ή να διατηρούν ευνοϊκότερες διατάξεις σε θέματα προστασίας του ιδιοκτήτη στον τομέα της πολυ-ιδιοκτησίας.
ΓΡΑΠΤΗ ΕΡΩΤΗΣΗ E-0613/96 υποβολή: Amedeo Amadeo (NI) και Spalato Bellerι (NI) προς την Επιτροπή (13 Μαρτίου 1996)

Θέμα: Παραχώρηση εξαιρέσεων για τις υπηρεσίες αεροδρομίων

Σε συνάρτηση με την πρόταση οδηγίας του Συμβουλίου για την πρόσβαση στην αγορά παροχής υπηρεσιών εδάφους στα αεροδρόμια της Κοινότητας (COM(94)590 ((ΕΕ C 142, 8.6.1995. σελ. 7. ))), ένα πολύ σημαντικό και λεπτό ζήτημα αφορά τις εξαιρέσεις.

Ερωτάται η Επιτροπή αν θεωρεί απαραίτητο να καθορίζονται τα κριτήρια εξαίρεσης κατά τρόπο συγκεκριμένο και νομικώς δεσμευτικό, ώστε τα κράτη μέλη να είναι πραγματικά σε θέση να αποφασίζουν για τις εξαιρέσεις, καθώς και αν βρίσκει χρήσιμη την καθιέρωση της δυνατότητας μιας προκαταρτικής διαβούλευσης μεταξύ της Επιτροπής και των ενδιαφερόμενων κρατών μελών, πριν γίνει προσφυγή στο Δικαστήριο.

Απάντηση του κ. Kinnock εξ ονόματος της Επιτροπής (30 Απριλίου 1996)

Η πρόταση οδηγίας για την πρόσβαση στην αγορά παροχής υπηρεσιών εδάφους στα αεροδρόμια της Κοινότητας θα επιτρέπει εξαιρέσεις μόνο στην περίπτωση εξαιρετικών περιορισμών ικανότητας και χώρου σε δεδομένο αεροδρόμιο. Οι εν λόγω εξαιρέσεις ισχύουν μόνο εφόσον είναι αδύνατο για το αεροδρόμιο να επιτρέψει την παρουσία ενός νέου συμμετέχοντος. Στην πράξη, η εξέταση εκ μέρους της Επιτροπής της απόφασης του κράτους μέλους ενδέχεται να καταλήξει σε άτυπες συνεδριάσεις μεταξύ της Επιτροπής και της διοίκησης της πολιτικής αεροπορίας του ενδιαφερομένου κράτους μέλους.